11 beamptes by Jhb-toetssentrums afgedankArgieffoto Die Stad Johannesburg het aangekondig 11 werknemers van die departement van openbare veiligheid se bestuurslisensie-toetssentrums is afgedank nadat hulle skuldig bevind is aan bedrog, korrupsie en oneerlikheid tydens ŉ dissiplinêre verhoor verlede maand. Michael Sun, burgemeesterskomiteelid vir openbare veiligheid, het gesê die werknemers het voertuie geregistreer vir fiktiewe individue en het boetes en verkeersboetes afgeskryf deur betaalbare bedrae na dié fiktiewe persone oor te dra op die stelsel. Hulle sou dan die voertuie van die oortreders herregistreer in hul eie name sodat hulle nie verantwoordelik is vir die verkeersboetes nie. Sun het gesê die werknemers het formele afdankingsbriewe ontvang. “Een van die eerste veldtogte waarmee ons begin het nadat ek as burgemeesterskomiteelid van openbare veiligheid aangestel is, was ŉ veldtog teen korrupsie en bedrog. Ons kan nie met ons arms gevou staan en toekyk hoe korrupte bedrywighede onder ons neuse plaasvind nie,” het Sun gesê.